Doiteronomio 10 | Beibele Inthaneteng | Phetolelo ya Lefase le Lefsa
10 “Ka yona nako yeo Jehofa a re go nna: ‘Ipetlele diphaphathi tše pedi tša maswika tšeo di etšago tšela tša pele,+ o itirele areka ya kota gomme o rotogele mo go nna thabeng.+
2 Moo diphaphathing tšeo ke tla ngwala mantšu ao a bego a le diphaphathing tšela tša pele tšeo o di pšhatlagantšego, ke moka o di bee ka arekeng.’
3 Ka gona ka dira areka ya kota ya moduhlare, ka betla diphaphathi tše pedi tša maswika tše di swanago le tšela tša pele+ gomme ka namela thabeng ke swere diphaphathi tše pedi tša maswika ka seatleng.
4 Moo diphaphathing tšeo a ngwala mantšu a go swana le ale a pele,+ e lego Melao e Lesome,*+ yeo Jehofa a le boditšego yona thabeng gare ga mollo+ mohlang le be le kgobokane;+ ka morago ga moo Jehofa a nnea tšona.
5 Ke moka ka retologa ka fologa thabeng,+ ka bea diphaphathi tšeo ka arekeng yeo ke bego ke e dirile gore di dule moo, feela bjalo ka ge Jehofa a be a ntaetše.+
6 “Ke moka bana ba Isiraele ba tloga Beerothe Bene-jaakane+ ba ya Mosera. Arone o hwetše moo a ba a bolokelwa gona;+ morwa wa gagwe Eleasara a ba moperisita legatong la gagwe.+
7 Go tloga moo ba ya Gudegoda gomme go tloga Gudegoda ba ya Jotobatha,+ e lego naga ya meedi ya mafula yeo e elelago meetse.
8 “Ka yona nako yeo Jehofa a hlaola moloko wa Lefi+ gore e be wona o rwalago areka ya Jehofa ya kgwerano,+ gore e be wona o emago pele ga Jehofa go mo hlankela+ gomme o be o šegofatše ka leina la gagwe go ba go fihla lehono le.+
9 Ke ka baka leo e itšego ge bana babo Lefi ba fiwa kabelo le bohwa,+ yena a se di fiwe. Jehofa ke yena bohwa bja gagwe, feela bjalo ka ge Jehofa Modimo wa gago a mmoditše.+
10 Nna ke ile ka dula thabeng go etša matšatšing ale a pele, ka dula matšatši a masomenne le mašego a masomenne,+ gomme le ka lona lekga leo Jehofa o ile a ntheetša.+ Jehofa o be a sa nyake go le fediša.+
11 Ke moka Jehofa a re go nna: ‘Ema o ete setšhaba pele gore se sepele, gore se yo tšea naga yeo ke enetšego borakgolokhukhu ba sona gore ke tla se nea yona ya ba ya sona.’+
12 “Bjale wena Isiraele, ke eng seo Jehofa Modimo wa gago a go kgopelago sona+ ge e se gore o boife+ yena Jehofa Modimo wa gago, e le gore o sepele ditseleng tša gagwe ka moka+ le go mo rata+ gotee le go hlankela Jehofa Modimo wa gago ka pelo ya gago ka moka le ka moya wa gago ka moka?+
13 Na ga se gore o lote ditaelo tša Jehofa le melao ya gagwe+ yeo ke go laelago yona lehono gore o holege?+
14 Bona, magodimo ke a Jehofa Modimo wa gago,+ ona magodimo a magodimo, le lefase+ gotee le tšohle tšeo di lego go lona.
15 Jehofa o ile a kgomarela borakgolokhukhu ba gago ba nnoši e le gore a ba rate, moo a ilego a kgetha bana ba bona ba mehleng e tlago,+ e lego lena, mo go merafo ka moka, go fihla lehono le.
16 Le bolotšeng dipelo tša lena+ gomme le se sa thatafiša melala ya lena le ka mohla.+
17 Ka gobane Jehofa Modimo wa lena ke Modimo gare ga medimo+ le Morena wa marena,+ Modimo yo mogolo, yo matla le yo a boifišago,+ yo a sa bebego sefahlego+ sa motho goba go amogela letsogo-le-kobong,+
18 yo a ahlolelago tšhiwana* le mohlologadi,+ le yo a ratago modiiledi+ e le gore a mo nee dijo le diaparo.
19 Le lena le rate badiiledi,+ ka gobane le be le le badiiledi nageng ya Egipita.+
20 “O boife Jehofa Modimo wa gago.+ O mo hlankele,+ o mo kgomarele+ o be o ene ka leina la gagwe.+
21 Ke Yena o swanetšego go mo tumiša,+ gomme ke yena Modimo wa gago yo a go diretšego dilo tše tše kgolo le tše boifišago tšeo mahlo a gago a di bonego.+
22 Borakgolokhukhu ba gago ba theogetše Egipita e le batho ba masomešupa+ gomme bjale Jehofa Modimo wa gago o go atišitše go swana le dinaledi tša magodimong ka bontši.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D10%26wtlocale%3DSE%26srcid=share⊂ject=Bala Beibele Inthaneteng